Boeties sterf in ongeluk: 'Geen ouer moet 'n kind begrawe' | Maroela Media
Boeties sterf in ongeluk: 'Geen ouer moet 'n kind begrawe'
Coetzee en Stiaan 'n paar jaar gelede. Foto: Verskaf
'n Roudiens word Donderdag vir Stiaan (16) en Coetzee (6) van der Walt gehou nadat hulle die naweek in 'n gru-ongeluk buite Musina in Limpopo oorlede is.
Kobus van der Walt en sy twee seuns was Saterdagaand op pad terug na hul huis in Musina toe die botsing plaasgevind het. Die Nissan-dubbelkajuitbakkie waarin die pa en seuns gery het, het teen 'n oorlaaide bakkie wat deels in die pad gestaan het, gebots.
Die oorlaaide bakkie het op 'n blinde hoogte gestaan. Stiaan was in die wrak vasgekeer terwyl Coetzee uit die bakkie geslinger is. Hulle is ure na mekaar dood. Kobus het sy arm en verskeie ribbes gebreek. Hy het ook 'n nekbesering opgedoen en is in die hospitaal opgeneem. Die seuns se ma, Philna, is ook later in die hospitaal opgeneem vir skok.
Ina Booyse, 'n familievriendin, het aan Maroela Media gesê Kobus en Philna is Woensdagoggend uit die hospitaal in Polokwane ontslaan. "Hulle kom later vandag terug Musina toe. Hulle word deur familie ondersteun."
Die Hoër Tegniese Skool (HTS) Tom Naudé, waar Stiaan 'n gr. 10-leerder was en die Laerskool Messina, waar Coetzee 'n gr. 1-leerder was, sluit Donderdag vroeër sodat leerders die roudiens wat by die Hervormde Kerk in Musina gehou word, kan bywoon.
HTS Tom Naudé sal om 10:30 'n diens by die skool hou voordat die skool om 11:00 sluit en leerders met busse na Musina geneem sal word. Laerskool Messina sal om 10:30 sluit. Dave Diener, hoof van Laerskool Messina, het aan Maroela Media gesê daar sal ook Donderdag berading aan die leerders verskaf word. "Geen ouer moet 'n kind begrawe nie. Dis 'n lelike ding waaruit ons iets moet leer."
Klik hier om die vorige berig te lees.
Kind brand dood ná woonstel vlamvat
Pta-veiligheidswag glo eers beroof en toe in hegtenis geneem
Dis waar. Kinders moet groot ouers begrawe en nie ouers kinders nie. Mense weet net hul is nou by Jesus en mag HY ook jul trane af droog in die tyd wat voorle.
Wat moet ons hieruit leer? Die kinders is dood agv polisie/metro watnie hul werk gedoen het en gesorg het dat daai bakkie van die pad af verwyder word, en al sy gemors met 'n ander voertuig verwyder isnie, dat geen driehoeke of enigiets in die pad geplaas is om aankomende verkeer te waarsku daar is gevaar voor nie. Gaan die eienaar van die bakkie wat so oorlaai is ook nou aangekla word van moord?
Ek lees die berig al van gister af en elke keer loop die trane, ek is so jammer vir hulle, dis baie waar, geen ouer moet kinders begrawe nie, my eie seun is 12 jaar en ek kan nie my lewe sonder hom indink nie! Inige simpatie en baie sterkte aan die mense.
Ek stem saam Tom. Maar hierdie mense het nie siele nie. Hulle gee niks om vir enige iets of enige iemand nie. Hulle beweeg net aan in hul eie ou wêreldjie.
Baie sterkte vir die familie. Môre gaan bitter moeilik wees. Maar julle sterkte en vertroosting kom van Bo en julle gaan ok wees.